Smernica európskeho parlamentu a Rady 94/27/ES
z 30. júna 1994,
ktorou sa po dvanástykrát [1] mení a dopĺňa smernica 76/769/EHS o aproximácii zákonov, iných právnych predpisov a správnych opatrení členských štátov vzťahujúcich sa na obmedzenia uvádzania na trh a používania niektorých nebezpečných látok a prípravkov
EURÓPSKY PARLAMENT A RADA EURÓPSKEJ ÚNIE,
so zreteľom na Zmluvu o založení Európskeho spoločenstva, najmä na jej článok 100a,
so zreteľom na návrh Komisie [2],
so zreteľom na stanovisko Hospodárskeho a sociálneho výboru [3],
konajúc v súlade s postupom, na ktorý sa vzťahuje článok 189b Zmluvy [4],
keďže článok 8a zmluvy, ustanovuje oblasť bez vnútorných hraníc, v rámci ktorej je zaručený voľný pohyb tovaru, osôb, služieb a kapitálu;
keďže rozvoj vnútorného trhu by mal postupne zlepšovať kvalitu života, ochranu zdravia a bezpečnosť spotrebiteľov; keďže opatrenia navrhnuté touto smernicou sú v zhode s rezolúciou Rady z 9.novembra 1989 o budúcich prioritách pričlenených opätovnej realizácii stratégie ochrany spotrebiteľa;
keďže prítomnosť niklu v určitých predmetoch prichádzajúcich do priameho a dlhotrvajúceho kontaktu s pokožkou, môže spôsobiť precitlivelosť ľudského organizmu na nikel a môže viesť k alergickým reakciám; keďže z týchto dôvodov by malo byť použitie niklu v takýchto predmetoch obmedzené;
keďže jeden členský štát na svojom území už zaviedol súbor kontrolných opatrení zameraných proti precitlivelosti na nikel a alergii na nikel a iný členský štát na svojom území plánuje zaviesť odlišný súbor kontrolných opatrení; keďže preto dochádza k riziku vzniku prekážok obchodu;
keďže skúšobné metódy určené na dokazovanie zhody s touto smernicou, by mali byť definované a zverejnené ešte pred zavedením smernice; keďže tieto skúšobné metódy by mali byť predmetom európskej technickej normy;
keďže obmedzenia, ktoré sa týkajú používania niklu, ktoré už niektoré štáty schválili alebo naplánovali, majú priamy dopad na dotvorenie a fungovanie vnútorného trhu; keďže je preto potrebné v tejto oblasti aproximovať zákony členských štátov a následne pozmeniť prílohu I k smernici 76/769/EHS [5],
PRIJALI TÚTO SMERNICU:
Článok 1
Príloha I k smernici 76/769/EHS sa týmto dopĺňa o prílohu k tejto smernici.
Článok 2
1. Členské štáty prijmú zákony, iné právne predpisy a správne opatrenia potrebné na dosiahnutie súladu s touto smernicou najneskôr do šiestich mesiacov od dátumu, keď Komisia v Úradnom vestníku Európskych spoločenstiev zverejnila technické normy prijaté a schválené Európskym výborom pre normalizáciu (CEN) pre všetky skúšobné metódy určené na dokazovanie toho, že výrobky zodpovedajú tejto smernici alebo do šiestich mesiacov od prijatia a schválenia tejto smernice, ak je tento dátum neskorší ako predchádzajúci, takže:
- po uplynutí šiestich mesiacov od uplynutia jednej alebo druhej uvedenej lehoty, nech už platí ktorákoľvek z nich, výrobcovia alebo dovozcovia nemôžu uvádzať na trh výrobky, ktoré nezodpovedajú tejto smernici,
- po uplynutí 18 mesiacov od uplynutia jednej alebo druhej uvedenej lehoty, nech už platí ktorákoľvek z nich, výrobky, ktoré nezodpovedajú tejto smernici, nemôžu byť predávané alebo poskytované konečnému spotrebiteľovi, pokiaľ tieto neboli uvedené na trh pred uplynutím príslušnej lehoty.
Ihneď o tom budú informovať Komisiu.
2. Keď členské štáty prijmú opatrenia, na ktoré sa vzťahujú opatrenia odseku 1, tieto budú obsahovať odkaz na túto smernicu alebo ich bude sprevádzať takýto odkaz pri príležitosti ich úradného uverejnenia. Metodiku týchto odkazov ustanovia členské štáty.
Článok 3
Táto smernica je adresovaná členským štátom.
V Bruseli 30. júna 1994